《尤物》
宋代·陈杰

隋珠和璧碎一斧，尤物在镕堪万古。王阳巾㡚捲握多，顾家之穴董家坞。

天生五材贵民用，饥不可糜寒不缕。愿天一拔好爱本，与世潜消祸乱祖。

神奇淮南化为宝，谈笑萧齐价同土。尽收地力作阴产，剩长桑麻富禾黍。

货无难得平斗量，行或不赍扣门与。辽东献豕易厌欲，昆山抵鹊谁争所。

建德老死不往来，蛮触长辞血流杵。